text: Azərbaycan poeziyası nümunələrini dilimizə çevirən Məhəmməd Hadi ilk növbədə qüdrətli romantik şair kimi şöhrət qazanmışdır. O, özünü əhatə edən müdhiş mühitin, obyektiv gerçəkliyin mürəkkəb və parlaq hadisələrinin, “odlu fəğanlarının”, “acı həqiqətlərinin”, “dadlı xatirələrinin” oyatdığı dilsiz duyğulara, böyük rus tənqidçisi Vissarion Belinskinin sözləri ilə desək, “söz və surət vermiş, onları dar köks qəfəsi içərisindən bədii həyatın təmiz havasına çıxarmışdır” . Məhəmməd Hadinin şeirləri XX əsrin əvvəlləri Azərbaycan romantik lirikasında vətən və hürriyyət çağırışlarının ifadəsi olan fərqli lirika nümunələridir. Onun lirikasında vətən və hürriyyət duyğuları ədəbiyyatın ən aparıcı istiqamətlərindən birinə çevrilmişdir. Azərbaycan ədəbiyyatında romantik poema janrının inkişafında Məhəmməd Hadinin mühüm xidmətləri vardır. Hadinin poemaları janr baxımından lirik-fəlsəfi poemanın ən yaxşı nümunələridir . İctimai-fəlsəfi fikirləri obrazlı şəkildə ifadə etmək və bədii cəhətdən ümumiləşdirmək Məhəmməd Hadi poemalarının aparıcı xüsusiyyətləridir.